b"\n_START_ARTICLE_\nJim Redman\n_START_SECTION_\nResum biogr\xc3\xa0fic\n_START_PARAGRAPH_\nEl 1952 va emigrar a Rhod\xc3\xa8sia, on va comen\xc3\xa7ar la seva carrera com a pilot de motociclisme tot pilotant la Triumph T100 GP que li deix\xc3\xa0 el seu amic John Love, antic pilot de motos que havia passat a la F\xc3\xb3rmula 3. Redman va anar adquirint experi\xc3\xa8ncia fins que va guanyar el Campionat de Rhod\xc3\xa8sia de 350cc, moment en qu\xc3\xa8 decid\xc3\xad de traslladar-se a Europa, on debut\xc3\xa0 a Brands Hatch en companyia de Geoff Duke i un jove Mike Hailwood. Despr\xc3\xa9s d'adaptar el seu estil de conducci\xc3\xb3 als circuits europeus, va aconseguir un cert \xc3\xa8xit fins que el 1959 es va retirar de les curses i va tornar a Rhod\xc3\xa8sia._NEWLINE_Encara amb ganes de c\xc3\xb3rrer va tornar a Europa, on esperava aconseguir un lloc a l'equip MZ de Walter Kaaden en les categories de 125cc i 250cc. Inesperadament, en algunes curses de la temporada de 1960 va aconseguir motos de f\xc3\xa0brica d'Honda, a causa de la lesi\xc3\xb3 soferta pel seu pilot oficial Tom Phillis, i de cara a la temporada seg\xc3\xbcent fou contractat pel fabricant japon\xc3\xa8s. D'en\xc3\xa7\xc3\xa0 d'aleshores, guany\xc3\xa0 4 t\xc3\xadtols mundials consecutius de 350cc -de 1962 a 1965- a m\xc3\xa9s de dos de 250cc els anys 1962 i 1963. _NEWLINE_El 1964 esdevingu\xc3\xa9 el primer pilot de la hist\xc3\xb2ria a guanyar tres curses en un sol dia en un Gran Premi, fita nom\xc3\xa9s igualada despr\xc3\xa9s per Mike Hailwood, el 1967. Durant la seva carrera, Redman obtingu\xc3\xa9 45 vict\xc3\xb2ries en Gran Premi, entre les quals 6 TT de l'Illa de Man (amb vict\xc3\xb2ries dobles a les edicions de 1963, 1964 i 1965 en les categories Lightweight TT i Junior TT). Despr\xc3\xa9s de lesionar-se al Gran Premi de B\xc3\xa8lgica de 1966, decid\xc3\xad de retirar-se definitivament."